**Елбасы Жолдауы - білім саласына жаңа серпіліс**

Елбасымыз Нұрсұлтан Әбішұлы Назарбаевтың «Төртінші өнеркәсіптік революция жағдайындағы дамудың жаңа мүмкіндіктері» Жолдауы дамыған 30 елдің қатарына кірудегі бүгінгі күнде алдымызда тұрған маңызды қадамдарды анықтап берді.

Осының ішінде «Адами капитал-жаңғырудың негізі» атты 7-і міндеті білім саласының қазіргі заманауи көкейкесті мәселелерін қамтып отыр.

Тәуелсіз Қазақстанның дамуының 26 жылында елімізде білім берудің жаңа жүйесі жасалып, әлемдік білім беру кеңістігіне енуге бағытталған жаhандану үрдістері қарқынды жүргізілуде.

Бүгінде елімізде Экономикалық Ынтымақтастық және Даму Ұйымы стандарттарына негізделген адами капиталдың сапасын жақсартуға байланысты іс-шаралар атқарылуда. 12 жылдық білім беруді кезең-кезеңмен енгізуді жүзеге асырудамыз. Мектептегі білім беру жаңартылған мазмұн және білім стандарттары бойынша жүргізілуде. Бұл жасалып жатқан шаралар Қазақстанға, біздің экономикамызға қызмет ететін кадрлардың бәсекеге қабілеттілігін арттыруға бағытталған.

Сондықтан да Жолдауда еліміздегі жаңа заман талаптары мен сұранысына сай білім беру ісінде өзіміздің озық жүйемізді құруды жеделдету қажеттілігіне баса назар аударылып отыр.

Ол үшін әлем елдерінің озық іс-тәжірибелерін екшелей отырып, жас ұрпақты функционалды сауатты етіп өсіру, өзгерістерге шапшаң бейімделе отырып, жаңа технологияларды меңгеруге дайын болу қажеттілігін барша мұғалімдер қауымы терең түсініп отыр.

Қаламызда жаңашыл мұғалімдеріміз білім мазмұнын жаңарту аясында деңгейлік курстардан өтті, НЗМ-ің іс-тәжірибесін таратуда өздерінің озық тәжірибелерімен бөлісіп және де мектептегі әріптестеріне қолдау көрсетуге бағытталған тренерлік курстарын ұйымдастырып, жаңа форматта жұмыс істейтін әріптестерінің кәсіби деңгейін көтеруде ат салысып жүр.

Жолдауда әсіресе, математика және жаратылыстану ғылымдарын оқыту сапасын күшейту, оқушыларды ғылыми-зерттеу саласына, өндірістік-технологиялық ортаға кірістіру маңызды екені айтылған. Бұл орайда лицейімізде оқушыларымыздың аталған пәндер бойынша білімін тереңдетіп, сапасын күшейту мақсатында жоғарғы оқу орындарының оқытушыларын тарту, оқушыларды ғылыми жобалар жазуға терең бейімдеу, әр түрлі деңгейлердегі олимпиадаларға, республикалық және Ресейлік интернет олимпиадаларына қатыстырып, күрделі есептер шығаруға машықтандыру жұмыстары жүргізілуде. Математика, жаратылыстану пәндері мұғалімдері білімін көтерудің әртүрлі жолдарын пайдаланып, облыстық, республикалық семинарлар мен форумдарға қатысуда.

Жолдауда бүгінгі жастарды жаңа технологиялық қалыпқа дайындаудың маңызды шартының бірі ретінде компьютерлермен, лабораториялармен және 3Д-принтерлермен жабдықталған, барлық қажетті инфрақұрылымдары бар балалар технопарктері мен бизнес-инкубаторларының желісін құру керектігі айтылған. Бұл шараны жүзеге асырудың алғы шарттары қала мектептерінде қарастырылған. Мектептердегі робототехника кабинеттерінің жұмысы, «Болашақ инженерлер» жобасы бойынша жүргізіліп жатқан арнайы курстартар жас ұрпақты ғылыми-зерттеу саласына және өндірістік-технологиялық ортаға ұтымды түрде кірістіруге бағытталған.

Елбасы қазақстандықтардың болашағы – қазақ, орыс және ағылшын тілдерін еркін меңгеруінде екендігіне баса назар аударады. Бұл орайда лицейімізде үш тілде оқытуды енгізу бойынша облыстық пилоттық жобаға енген мектептердің бірі ретінде көптеген нақты іс-шаралар жүзеге асырылуда. Атап айтсақ,тіл мұғалімдерінің кәсіби шеберлегін арттыру үрдісі қарқынды жүргізілуде, ақпараттық, цифрлық технологиялардың қолданылуы қамтамасыз етілуде, жаратылыс тану бағытындағы пән мұғалімдерінің пәнді ағылшын тілінде жүргізудің 9 айлық курсын тәмамдап, жоғарғы сыныптарда физика, информатика, химия, биология пәндерінің ағылшын тілінде оқытылуы қолға алынуда және т.б.

Қала мектептерінің барлығында жүргізіліп жатқан осындай жаhандандыру жұмыстары ойшыл, зерттеуші, тәжірибелі қызметте педагогикалық үйлестіруді шебер меңгерген іскер мұғалімдерді қалыптастырып, экономиканың қазіргі қажеттіліктерін қанағаттандыратын білім жүйесін құруға үлкен мүмкіндіктер беруде.

Елбасымыздың мұғалім мәртебесін арттыру мақсатымен білім берудің жаңартылған мазмұнына көшкен ұстаздардың лауазымдық жалақысын 2018 жылдың 1 қаңтарынан бастап 30%-ға көбейту тапсырмасын баршамыз үлкен ризашылықпен қабылдадық. Бұл қоғамның козғаушы күші болып отырған ұстаздардың еңбегін бағалау, ұстаз беделін арттыру деп түсінеміз.

Алдағы уақытты мұғалімдерге категориялардың біліктілік деңгейін ескеретін жаңа кесте бойынша бекітілуі мұғалімдердің өз білім деңгейін үнемі шыңдап, білімдерін толықтырып отыруға жетелеп, еңбекақыларын арттыруға ынталандыратын болады.

Біздер, мұғалімдер қауымы, Жолдауды қолдай отырып, Елбасымыз алға қойған міндеттерін жүзеге асыруға ат салысамыз.

Еліміздің болашағы, алдымыздағы шәкірттерімізді нағыз азаматтық қоғам құруға тәрбиелеуде өзінің тарихын, тілін, мәдениетін білетін, сондай-ақ заманына лайық, шет тілдерін меңгерген, озық әрі жаһандық көзқарасы бар оқушылар идеалына ұмтыламыз.

**ЖББ №5 орта мектеп директоры: А.Т. Абдуалиева**